Verkefnalisti fyrstu verka meirihluta bæjarstjórnar Akraness ákveðinn Eins og fram hefur komið í fréttum Skessuhorns tók nýr meirihluti Sjálfstæðisflokks og Frjálslyndra og óháðra við völdum í bæjarstjórn Akraness á fundi í fyrradag . Á fundinum kynnti Sæmundur Víglundsson varaforseti bæjarstjórnar samkomulag flokkanna um meirihlutasamstarf . Auk samkomulags um ráðningu bæjarstjóra er samkomulag um nokkur verk sem ráðast á í strax í sumar . Þar segir að strax eigi að undirbúa malbikun Grenigrundar og gangstéttar milli Garðabrautar og Höfðabrautar . Lagt verði slitlag á veginn að Safnasvæðinu , Lambhúsastíg , aðkeyrslu að Grundarskóla Víkurbrautarmegin , auk nokkurra göngustíga . Bætt verði hreinlætis og baðaðstaða við Langasand . Sama aðstaða verði bætt við tjaldstæðið . Þá segir að skipulag bókasafnsreits blásið af . Skipaður verði þriggja manna vinnuhópur til að fara yfir möguleika á að Tónlistarskólinn verði fluttur í nýtt húsnæði . Skoða vel samninga milli STAK og starfsmannafélags Reykjavíkurborgar . Aðilar eru sammála um að eingöngu sé vilji til að hækka laun þeirra sem eru lægst launaðir . Farið verði strax í að skoða heildarskipulag frá Stillholti að Bárugötu . Unnin verði framkvæmdaráætlun að endurnýjun og lagfæringum á götum og gangstéttum . Farið verður strax í að breyta deiliskipulagi á Höfða til að hækka „ nýju blokkina ” um tvær hæðir . Kannaðir verði möguleikar á að hafa frítt í strætó fyrir börn , eldri borgara og öryrkja . Endurskoðaðar verði framkvæmdir á lóð Brekkubæjarskóla . Átak verði gert í fegrun bæjarins , m.a. með málningu , tyrfingu og slætti . Til að undirstrika vilja meirihlutans hefur hann ákveðið að setja á stofn nýja nefnd ; Umhverfisnefnd Akraneskaupsstaðar , sameina skipulags og bygginganefnd , en skipulagsnefnd hefur farið með umhverfismál á undanförnum árum . Bæjarstjóra er falið að undirbúa starfssvið nefndanna . Þá segir að bæjarstjórn Akraness samþykki að fela bæjarstjóra að hefja strax vinnu við ofantalin verkefni í samvinnu við tækni og umhverfissvið .